**O R D I N Nr. \_\_\_\_\_\_\_\_**

**pentru modificarea şi completarea Regulamentului de aplicare a Legii notarilor publici şi a activităţii notariale nr. 36/1995, aprobat prin Ordinul ministrului justiţiei nr. 2.333/C/2013**

**Ministrul Justiţiei,**

Având în vedere dispoziţiile Legii nr. 206/2016 pentru completarea Ordonanţei de urgenţă a Guvernului nr. 119/2006 privind unele măsuri necesare pentru aplicarea unor regulamente comunitare de la data aderării României la Uniunea Europeană, precum şi pentru modificarea şi completarea Legii notarilor publici şi a activităţii notariale nr. 36/1995;

Luând în considerare Adresa nr. 2724/10.05.2017 a Uniunii Naţionale a Notarilor Publici, prin care a fost transmisă Ministerului Justiţiei Hotărârea nr. 31/09.05.2017 a Consiliului Uniunii Naţionale a Notarilor Publici, referitoare la propunerea de modificare şi de completare a Regulamentului de aplicare a Legii notarilor publici şi a activităţii notariale nr. 36/1995, aprobat prin Ordinul ministrului justiţiei nr. 2.333/C/2013, cu modificările ulterioare, şi a Regulamentului pentru organizarea şi desfăşurarea examenului de definitivat şi a concursului de admitere în funcţia de notar public, aprobat prin Ordinul ministrului justiţiei nr. 1.494/C/2014, cu modificările şi completările ulterioare, cu privire la organizarea şi desfăşurarea examenului de definitivat, a concursului de admitere în funcţia de notar public şi a concursului de schimbare a sediilor birourilor notariale;

În temeiul art. 13 din Hotărârea Guvernului nr. 652/2009 privind organizarea şi funcţionarea Ministerului Justiţiei, cu modificările şi completările ulterioare;

**Emite următorul**

**O R D I N**

**Art. I**

Regulamentul de aplicare a Legii notarilor publici şi a activităţii notariale nr. 36/1995, aprobat prin Ordinul ministrului justiţiei nr. 2.333/C/2013, publicat în Monitorul Oficial al României, Partea I, nr. 479 din 1 august 2013, cu modificările ulterioare, se modifică şi se completează după cum urmează:

1. La articolul 5, alineatul (1) se modifică şi va avea următorul cuprins:

„*Art. 5*

*(1) Poate deveni notar stagiar persoana care îndeplineşte următoarele condiţii****,*** *dovedite cu următoarele documente:*

*a) are cetăţenia română, a unui stat membru al Uniunii Europene, a unui stat aparţinând Spaţiului Economic European sau a Confederaţiei Elveţiene şi are domiciliul ori, după caz, reşedinţa obişnuită în România, dovadă care se face cu acte eliberate de autorităţile române competente;*

*b) are capacitatea de exerciţiu deplină, dovadă care se face printr-o declaraţie pe proprie răspundere a persoanei, din care să rezulte că nu a pierdut şi nu i-a fost restrânsă capacitatea de exerciţiu a drepturilor civile, în condițiile legii;*

*c) este licenţiat în drept, dovadă care se face cu diploma de licenţă obţinută în România ori, în cazul obţinerii în altă ţară, echivalată sau recunoscută de autorităţile române;*

*d) nu are antecedente penale rezultate ca urmare a săvârşirii unei infracţiuni de serviciu sau în legătură cu serviciul ori a săvârşirii cu intenţie a unei alte infracţiuni, dovadă care se face cu certificatul de cazier judiciar sau echivalentul acestuia, eliberat de autoritatea competentă din statul ori, după caz, statele al cărui/căror cetăţean este;*

*e) se bucură de o bună reputaţie, dovedită cu scrisoare de recomandare, de regulă, de la angajator, organizaţia profesională, universităţi, instituţii sau altele asemenea, precum şi cu certificat de cazier fiscal ori echivalentul acestuia, eliberat de autoritatea competentă din statul ori, după caz, statele al cărui/căror cetăţean este;*

*f) cunoaşte limba română, dovadă ce se face prin atestatul de cunoaştere a limbii române. Cunoaşterea limbii române se prezumă la persoanele cu cetăţenie română;*

*g) este apt din punct de vedere medical şi psihologic, pentru exercitarea funcţiei, dovadă care se face cu certificatul medical și avizul psihologic emise de către unităţi sanitare şi cabinete psihologice acreditate potrivit legii şi cu care Uniunea sau Camerele au încheiat protocoale de colaborare;*

*h) promovează examenul sau concursul pentru dobândirea calităţii de notar stagiar organizat de Institutul Notarial Român, denumit în continuare INR, dovadă care se face prin hotărâre a Consiliului Uniunii Naţionale a Notarilor Publici din România, denumită în continuare Uniunea, de validare a rezultatelor examenului sau concursului*. ”.

2. La articolul 5, alineatul (3) se modifică şi va avea următorul cuprins:

„*Art. 5*

*(3) În toate cazurile în care, potrivit legii, există obligaţia îndeplinirii condiţiei prevăzute la art. 22 lit. g) din lege, competenţa de a efectua examinarea medicală și de a elibera avizul psihologic aparţine, după caz, unităților sanitare și cabinetelor psihologice, acreditate potrivit legii, și cu care Uniunea și/sau Camerele au încheiat protocoale de colaborare.”.*

3. La articolul 6, alineatele (1), (2), (3) și (5) se modifică şi va avea următorul cuprins:

*„Art. 6*

*(1) INR organizează, de regulă anual, într-o zi lucrătoare, examenul sau concursul pentru dobândirea calităţii de notar stagiar, pe posturile aprobate de Consiliul Uniunii, după consultarea Colegiilor directoare ale Camerelor. Data examenului sau concursului se stabileşte de către preşedintele Uniunii, prin dispoziție.*

*(2) Examenul sau concursul pentru dobândirea calităţii de notar stagiar se validează de către Consiliul Uniunii, în condițiile Regulamentului privind organizarea şi desfăşurarea examenului sau a concursului pentru dobândirea calităţii de notar stagiar, aprobat prin ordin al ministrului justiției, la propunerea Consiliului Uniunii.*

*(3) Procedura de organizare şi desfăşurare a concursului sau examenului pentru dobândirea calităţii de notar stagiar, componenţa, numirea membrilor comisiilor, numărul şi modul de constituire a acestora se stabilesc prin regulamentul de organizare şi de desfăşurare a examenului sau concursului pentru dobândirea calităţii de notar stagiar.*

*(5) Tematica și a bibliografia de examen sau de concurs, aprobate prin hotărâre a Consiliul Uniunii şi avizate de către ministrul justiției, se publică pe pagina de internet a Uniunii, a INR și a fiecărei Camere, cu cel puțin 90 de zile înainte de data desfășurării examenului sau concursului.”.*

4. La articolul 6, după alineatul (2) se introduce un nou alineat, alin. (21), cu următorul cuprins:

*„(21) Consiliul Uniunii invalidează examenul sau concursul pentru dobândirea calității de notar stagiar numai în cazul nerespectării procedurilor prevăzute de lege, de prezentul regulament sau de Regulamentul pentru organizarea și desfășurarea examenului sau concursului pentru dobândirea calității de notar stagiar, aprobat prin ordin al ministrului justiției, la propunerea Consiliului Uniunii. În cazul invalidării examenului sau concursului, INR organizează fără plata taxei de participare, un nou concurs ori examen, numai pentru candidații care au fost admişi să participe la concursul invalidat.”.*

5. La articolul 6, alineatul (4) se abrogă.

6. Articolul 7 se modifică şi va avea următorul cuprins:

„*Art. 7. – Consiliul Uniunii aprobă numărul de posturi destinate examenului sau concursului pentru dobândirea calității de notar stagiar, după consultarea Colegiilor directoare ale Camerelor.*”.

7. La articolul 9, alineatul (1) se modifică şi va avea următorul cuprins:

*„Art. 9*

*(1) După promovarea examenului sau a concursului, notarul stagiar va încheia contractul de pregătire cu INR. În contractul de pregătire se vor cuprinde:*

*a) perioada legală de desfăşurare a stagiului;*

*b) condiţiile de desfăşurare a acestuia;*

*c) cuantumul şi modalitatea de plată a cheltuielilor de pregătire profesională. Contractele de pregătire se încheie în termen de 20 de zile lucrătoare de la validarea de către Consiliul Uniunii a examenului sau concursului.”.*

8. La articolul 9 alineatul (3), litere e) şi f) se abrogă.

9.La articolul 9 alineatul (3), se introduce o nouă literă, lit. g), cu următorul cuprins: *„g) în situația în care, în perioada de stagiu, se constată că notarul stagiar nu mai îndeplinește oricare dintre condițiile prevăzute la art.5 lit.a)-e) și lit. g). În cazul neîndeplinirii condiției prevăzută la art. 5 lit. d), dispozițile art. 40 alin. (3) din lege se aplică în mod corespunzător.*”.

10. La articolul 9, după alineatul (3) se introduce un nou alineat, alin. (31), cu următorul cuprins:

„ *(31) Calitatea de notar stagiar încetează de drept la data numirii în funcţia de notar public, prin ordin al ministrului justiţiei. ”.*

11. La articolul 10, alineatul (2) se modifică şi va avea următorul cuprins:

„*Art. 10*

*(2) În cazul în care se respinge cererea de înscriere la examen, la solicitarea notarului stagiar, Consiliul Director al INR aprobă prelungirea contractului de pregătire încheiat cu notarul stagiar, cu încă un an, pe cheltuiala acestuia din urmă, caz în care notarul stagiar efectuează 6 luni pregătire teoretică şi 6 luni pregătire practică.”.*

*12.* Articolul 16 se modifică şi va avea următorul cuprins:

„*Art. 16 - Notarii stagiari susţin examenul de definitivat numai pe posturile destinate notarilor stagiari care vor promova examenul de definitivat, din circumscripţia Camerei pentru care au susținut examenul de dobândire a calității de notar stagiar.”.*

13. Articolul 17, se modifică şi va avea următorul cuprins:

„*Art. 17 - Pentru examenul de definitivat, Colegiile directoare ale Camerelor propun un număr de posturi egal cu numărul notarilor stagiari din cadrul acelei Camere care au finalizat stagiul de pregătire.”.*

14. Articolul 18, se modifică şi va avea următorul cuprins:

„*Art. 18 - În cazul în care în urma desfăşurării examenului de definitivat nu se ocupă toate posturile prevăzute în ordinul de actualizare pentru examenul de definitivat, Colegiul director al Camerei le va reporta pentru următoarea actualizare a posturilor vacante cu această destinație.”.*

15.La articolul 19, alineatul (1) se modifică şi va avea următorul cuprins:

„*Art. 19*

*(1) În termen de cel mult 15 zile de la validarea rezultatelor examenului de definitivat, Colegiul director al Camerei îi convoacă pe candidaţii admişi şi procedează la repartizarea acestora. Candidaţii îşi exprimă opţiunea în scris, în ordinea mediilor obţinute, în faţa Colegiului director al Camerei, pentru unul dintre posturile vacante de notar public existente la nivelul Camerei pentru care au susţinut examenul sau concursul de dobândire a calităţii de notar stagiar şi în limita locurilor cuprinse în ordinul privind actualizarea posturilor destinate notarilor stagiari care vor promova examenul de definitivat.”.*

16.La articolul 52, alineatul (4) se modifică şi va avea următorul cuprins:

„*Art. 52*

*(4) Comisia de examinare, constituită în vederea elaborării subiectelor şi notării lucrărilor, este formată din 3 membri: 2 notari publici, dintre care unul este Președintele Comisiei, și un reprezentant al Ministerului Justiției.* *”.*

17. *A*rticolul 84 se modifică şi va avea următorul cuprins:

„*Art. 84*

*(1) În cazul prevăzut la art. 41 alin. (1) lit. i) din lege, suspendarea se dispune prin ordin al ministrului justiţiei, pe baza unei expertize medicale efectuate de Institutul Național de Medicină Legală sau de serviciile medico-legale de la nivel județean, prin care se constată că notarul public suferă de o boală psihică ce îl împiedică să își exercite funcția în mod corespunzător.*

*(2) La solicitarea Colegiului director al Camerei în care notarul public îşi desfăşoară activitatea, Biroul executiv al Consiliului Uniunii dispune, prin decizie, prezentarea notarului public la unitățile sanitare menționate la alin. (1), pentru efectuarea controlului medical. Notarul public faţă de care s-a dispus efectuarea controlului medical are obligaţia de a se prezenta la unitatea sanitară, la data la care a fost convocat de aceasta.*

*(3) Câte un exemplar al expertizei medicale se transmite Camerei şi notarului public.*

*(4) Raportul de expertiză emis conform alin. (1) poate fi contestat, în termen de 5 zile, de către Colegiul director al Camerei sau de către notarul public interesat, la entitatea superioară abilitată să soluționeze contestațiile. Aceasta soluţionează contestaţia în termen de 30 de zile lucrătoare de la data înregistrare. Dispoziţiile alin. (2) şi (3) se aplică în mod corespunzător.*

*(5) După efectuarea expertizei medicale şi, după caz, a soluţionării contestaţiei, Colegiul director al Camerei înaintează Biroului executiv al Consiliului Uniunii propunerea privind măsurile ce se impun a fi luate, însoţită de actele medicale menționate.*

*(6) Colegiul director al Camerei, pe baza concluziilor unei noi expertize efectuate de unitatea sanitară prevăzută la alin. (1), poate propune încetarea suspendării, prelungirea suspendării sau, dacă boala este ireversibilă, încetarea calității de notar public, potrivit legii. Dispoziţiile alin. (2) şi (7) se aplică în mod corespunzător.*

*(7) Biroul executiv al Consiliului Uniunii se pronunţă asupra propunerii Colegiului director al Camerei, prin decizie, și după caz, aceasta se comunică Ministerului Justiţiei, împreună cu actele prevăzute la alin. (5), în vederea emiterii ordinului de suspendare sau încetare a calității, după caz.”.*

18. La articolul 160, litera h) se modifică şi va avea următorul cuprins:

*„h) informații de interes general cu privire la organizarea examenelor şi concursurilor de notar stagiar sau notar public, precum şi a concursurilor de schimbări de sedii;”.*

**Art. II**

Serviciul Profesii Juridice Conexe şi Uniunea Naţională a Notarilor Publici vor aduce la îndeplinire dispoziţiile prezentului ordin.

**Art. III**

Prezentul ordin se publică în Monitorul Oficial al României, Partea I.

**Bucureşti, Data \_\_\_\_\_\_\_\_**

Tudorel TOADER,

Ministrul Justiţiei